李彥澤從余求衛公兵法
作者：王灼
朝代：宋

paragraphs: 衛公少時已知兵，坐談壓倒韓擒虎。
一朝委事虬鬚帝，南殲荆盜北鋤虜。
出其緒餘教君集，猶謂四夷莫予侮。
乃知機略妙無比，攻城破陣一仰俯。
當時傳公挾異術，雲祲孤虛自默數。
可憐癡兒尚詭怪，至作齊東野人語。
我家舊畜公遺書，片段飄零十得五。
開囊取拾送君讀，想見明窗口如皷。
玉輿消息渺吳越，鐵騎縱橫暗江浦。
學成出去清胡塵，莫道儒生不能武。